Só lyk brandstofprys vir OktoberArgieffoto: Pixabay Die departement van energie het Sondag aangekondig dat 95-oktaan-petrol Woensdag met 18c per liter sal styg. Luidens die departement se verklaring sal 93-oktaan-petrol die komende maand met 4c per liter daal. Dit bring die gemiddelde petrolprys op R16,02 per liter te staan. Die prys van albei grade diesel, sowel as dié van paraffien, sal met 25c per liter styg. Die Automobiel-Assosiasie (AA) het vroeër die week gesê dat brandstofpryse na verwagting sal styg. Die AA het toe gesê dat hoewel oliepryse reeds in die eerste twee weke van September gestyg het, die uitwerking van vandeesmaand se hommeltuig-aanvalle op Saoedi-Arabië se olieraffinaderye ’n verdere skerp styging tot gevolg sou hê. Die gemiddelde internasionale produkprys vir petrol, diesel en paraffien het gedurende die oorsigtydperk van 30 Augustus tot 26 September gestyg. Die rand het egter in die oorsigtydperk versterk teenoor die Amerikaanse dollar in vergelyking met die vorige tydperk. Die gemiddelde rand/Amerikaanse dollar-wisselkoers vir die tydperk 30 Augustus tot 26 September was 14,8432, vergeleke met 15,1729 gedurende die vorige tydperk. Dit het gelei tot ’n laer bydrae tot die basiese brandstofprys van petrol, diesel en paraffien, met onderskeidelik 16,02c per liter, 17,03c per liter en 17,22c per liter, het die departement gesê.